text: Han ejer sin egen engelske fodboldklub
  13 marts 2011 kl. 14.37
  Carsten Lund Nielsen fra Tønder kan kalde sig klub-ejer - sammen med næsten 400 andre danskere ejer han den engelske fodboldklub 
  Croydon Athletic, der hører hjemme i London.
  Engelsk fodbold har et mytisk dragende skær hos mange danske fodboldfans, og næsten 400 af dem er gået sammen i firmaet Fodboldselskabet for at købe en engelsk klub. 
  Hvilken klub, det blev, var ikke så vigtigt, bare den rummede muligheder. 
  Fodboldselskabets kom til verden, da traditionsklubben Chester FC blev sat til salg for et pund, fordi klubben var ved at segne under gæld. En henkastet bemærkning mellem to fans satte gang i firmadannelsen, men et overtagelsesforsøg gik i vasken på grund af uvilje fra Chesters fans. 
  TV SYD fulgte Carsten Lund Nielsen, da han med en gruppe af investor-fansene fra Fodboldselskabet tog til London i håb om at se Croydon Athletic i kamp.
  Fodboldselskabet vil ikke ud med købsprisen på sin del af Croydon Athletic, udover at det er over en million kroner. For de penge får man stadion, klubhus og placeringen i ligaen.
  